Oôdstad

D'n  'oôdstad van 'n land, provincie, staet of wat dan ok is bieni aoltied de belangriekste stad van wiruut a 't betreffende stik land wor bestierd. Op kleindere schaol wor vaok esprook'n over 'n oôdplekke. D'n oôdstad is bieni aoltied de hroste stad van 't betreffende hebied en ei 'n centraole functie. Oôdsteed'n èn, zeker in kleindere hebied'n, vaok dezelfde naem as 't bestierlijke hebied wir a 't in val. 

In sommihe lan'n is der spraeke van eihlijk meêrdere oôdsteed'n. Zo is in Bolivia d'n offisjele oôdstad Sucre, mè de reherieng zetel in La Paz, wat a ok de belangriekste stad is. In Zuud-Afrika is de wethevende, uutvoernde en rechterlijke macht verdeêld over de drie steed'n Kaopstad, Pretoria en Bloemfontein.

 Lieste mie oôdstadverplekkiengen 
Ier een incomplete lieste mie oôdstadverplekkiengen:

 2006: Palau - van Koror ni Melekeok
 2005: Myanmar - van Rangoon ni Naypyidaw
 1997: Kazachstan - van Alma-Ata ni Astana (Nur-Sultan)
 1996: Tanzania - van Dar es Salaam ni Dodoma
 1991: Niheria - van Lagos ni Abuja
 1990: Duutsland - van Bonn trug ni Berlien
 1983: Ivoôrkust - van Abidjan ni Yamoussoukro
 1964: Brezilië - van Rio de Janeiro ni Brasilia
 ca. 1950: West-Duutsland - van West-Berlien ni Bonn
 1946: Montenehro - van Cetinje ni Titograd
 1923: Turkije - van Constantinopel ni Ankara
 1917: Rusland - van Sint-Petersburg ni Moskou
 1870: Itâlië - van Florence ni Rome
 1868: Japan - van Kyoto ni Tokio
 1864: Itâlië - van Turijn ni Florence
 1834: Hriek'nland - van Nauplion ni Athene
 1812: Finland - van Turku ni Helsinki
 1808: Konienkriek 'Olland - van Den Aeg ni Utrecht en van Utrecht ni Amsterdam
 1800: Vereênigde Staeten - van Philadelphia ni Washington D.C.
 1596: Poôl'n - van Krakau ni Warschau
 ca 1580: Spanje - van Valladolid ni Madrid
 na 1066: Iengeland - van Winchester ni Lon'n